'n Begroting wat moeilike tye kan deurstaan - Corona Krisissentrum
Tuis / COVID-19 / 'n Begroting wat moeilike tye kan deurstaan
'n Begroting wat moeilike tye kan deurstaan
In tye van krisis en onsekerheid is dit belangriker as ooit om 'n deeglike begroting te hê. Met 'n goed opgestelde begroting as verwysingspunt kan jy jou uitgawes, aankope en geldbesluite evalueer en toets teen die doelwitte wat jy wil bereik.
Dit kan as meetinstrument gebruik word om te bepaal hoe jou geldbesluite jou toekomstige finansiële sekuriteit sal beïnvloed. 'n Begroting wat ten volle met jou doelwitte ooreenstem en konsekwent as verwysingraamwerk aangewend word, sal jou help om jou geld met groter intensie uit te gee en te spaar.
In die afwesigheid van 'n begroting bepaal jy bloot aan die einde van elke maand waarop jy jou geld uitgegee het en hoeveel (indien enigiets) jy oor het. 'n Proaktiewe begroting sal jou help om jou geld só aan te wend dat dit doelbewus vir jou werk.
Dit beteken jy moet vooraf verantwoording doen van elke rand wat jy verdien. Jy ken dus 'n "werk" toe aan elke rand van jou inkomste. Die taak kan meer uitdagend wees as jy 'n onreëlmatige inkomste verdien, verskeie inkomstebronne het, of wisselende kommissie verdien. In so 'n geval kan die maak van veilige aannames (konserwatiewe inkomstebedrae) en noukeurige voorspellings jou help om jou invloei proaktief te beheer.
Strestoets jou uitgawes
Nes die lewe, is jou begroting ook nie staties nie. Nadat jy vooraf 'n "werk"' aan elke rand van jou netto verdienste toegeken het, moet die teorie teen jou werklike uitgawes getoets word. Om dus te verseker dat die waardes wat jy in jou begroting ingebou het realisties is, is dit nodig dat jy jou begrote uitgawes en inkomstes teenoor die werklike uitgawes en inkomstes op jou bankstate kontroleer.
Oorweeg die volgende wanneer jy jou begroting strestoets:
Jou vaste uitgawes sal jou in staat stel om taamlik akkurate voorspellings te maak omdat dit koste is wat oor 'n tydperk konstant bly (byvoorbeeld huurgeld of versekering). Hou egter die onvoorsiene in gedagte. Oorweeg dit om onder gereelde uitgawes 'n bedraggie opsy te sit daarvoor.
Elektrisiteit, klere, of instandhouding van jou eiendom is almal voorbeelde van veranderlike uitgawes wat maandeliks kan wissel. Buffer jou begroting teen hierdie veranderlikes deur 'n waarde toe te wys wat effens hoër is as die verwagte. Dit skep 'n mate van beweegruimte in jou begroting, terwyl jy oorskotfondse later weer kan aanwend om skuld te delg of jou spaargeld
'n hupstoot te gee.
Dis uitgawes waarvoor jy nie beplan het nie. Vir sommige ongereelde uitgawes kan egter beplan word. Die beste manier om wisselende uitgawes te bestuur, is om toekomstige koste (byvoorbeeld die jaarlikse diens van jou motor) op 'n jaarbeplanner aan te teken ─ dit kan help met jou voorspelling. Sit ook maandeliks 'n bedraggie opsy vir ander onverwagte uitgawes (soos 'n besoek aan die dokter).
Kyk eerste na jou diskresionêre besteding indien jy uitgawes moet verminder. Gaan al jou intekeninge na, vind uit of daar
'n goedkoper gimnasiumkontrak beskikbaar is, oorweeg 'n alternatiewe DStv-pakket of verbind jou tot tuisetes eerder as om te gaan uiteet.
Alhoewel 'n begroting redelik vas moet wees, moet dit nie onaanpasbaar wees nie. Soos jou omstandighede verander, moet jou begroting ook aangepas kan word. Swak markopbrengste of onrealistiese doelwitte noodsaak jou dalk om jou begroting aan te pas. Dit kan behels dat jy jou doelwitte hersien, jou uitgawes verminder, jou verdienste verhoog, of 'n kombinasie van al drie.
Wees voorbereid op die onverwagse
'n Noodfonds is een van die sekerste maniere om jou begroting teen groot, onvoorspelbare uitgawes te buffer. Hoeveel jy in jou noodfonds nodig het, hang van verskillende faktore af. Oordink jou unieke situasie voordat jy summier aanvaar dat drie maande se inkomste voldoende sal wees. Faktore soos die moontlikheid van aflegging of werkverlies, die ouderdom van jou toestelle en of jy volledig verseker is, kan alles 'n invloed hê.
Die uitlig van slegte bestedingsgewoontes
As jy jou begroting gereeld hersien en uitgawes dophou, sal jy slegte bestedingsgewoontes redelik vinnig kan identifiseer. Gerieflike uitgawes word dalk maklik geregverdig omdat jy hard werk. Dit kan egter rampspoedig wees vir jou begroting. Bekyk eerste jou geriefsbesteding indien jou uitgawes te veel is. Koste soos aanlyn inkopies, wegneemetes en tuindienste sluip maklik jou begroting binne en kan ongemerk vaste uitgawes word.
Onrealistiese finansiële doelwitte kan jou begroting onnodig onder druk plaas en jou ontnugter laat. Sorg dat jou doelstellings haalbaar is inaggenome jou inkomste en uitgawes, leefstyl, verdienstepotensiaal en toekomstige loopbaangeleenthede. Voorkom die najaag van onrealistiese doelwitte deur eers jou doelwitte in terme van belangrikheid te prioritiseer voordat jy geld daaraan toewys.
Beplanning en voorspelling
Elke maand is anders. Dink maar aan die feestyd, belastingjaareinde, salarisverhogingstyd, bonusuitbetalings en beplande vakansies. Voorspelling sal jou toelaat om dié dinge in ag te neem terwyl dit die hertoewysing van jou geld vergemaklik.
'n Meganisme vir die voorkoming van skuld
Met 'n goed deurdinkte begroting kan jy jou skuld-tot-inkomste-verhouding bereken en so verseker dat jy nie te veel skuld het nie. Jou skuld-tot-inkomste-verhouding is 'n maatstaf vir persoonlike finansies en vergelyk die hoeveelheid skuld wat jy het met jou totale inkomste. Finansiële instellings gebruik hierdie verhouding om jou vermoë te bepaal om betalings te bestuur en die geld wat jy geleen het, terug te betaal.
'n Vroeë waarskuwingstelsel
Gereelde hersiening van jou begroting sal jou vroegtydig teen probleme waarsku. Indien jou uitgawes jou inkomste oorskry, is dit belangrik om die probleem so gou moontlik te identifiseer en werk daarvan te maak.
https://www.moneyweb.co.za/financial-advisor-views/bulletproof-budgeting-creating-a-budget-that-can-take-the-hits/